Damselfrau

Damselfrau, egentlig Magnhild Kennedy (født Rønning Skjerve 1978 i Trondheim) er en norsk kunstner og kunsthåndverker, bosatt i London. Hun er best kjent under navnet Damselfrau, som hun har brukt som kunstner- og prosjektnavn siden hun begynte å lage masker som wearable art i 2007. Fra å ha begynt som et hobbyprosjekt, er maskene hennes blitt objekter og plagg som presenteres på utstillinger, på nettsider og i tidsskrifter, og brukes av kunstnere i mange land, som del av deres egne prosjekter.
Kunstnernavnet er sammensatt av det engelske «Damsel» (ugift kvinne) og tyske «Frau» (gift kvinne), et selvmotsigende navn hun selv tolker som «gift med seg selv».


== Selvlært maskemaker ==
Kennedy er oppvokst i et hjem der begge foreldrene, Heidi Kennedy Skjerve og Stein Rønning, var billedkunstnere, og hun kaller dette sin opplæring. Hun har ingen formell utdannelse som maskemaker, men har utviklet uttrykket og lært håndverket underveis i den skapende prosessen; ved å studere gamle sømteknikker på plagg i museer; se på YouTube-veiledninger – og prøve og feile.Hun er ikke i utgangspunktet spesielt interessert i masker som sjanger eller kategori, men er fascinert av materialer og hvordan hun kan organisere dem på et lite område, slik at de til slutt, sammen, kommuniserer noe.Bakgrunnen for at hun begynte å arbeide med akkurat masker, var egen utkledning til maskeball i London. «Jeg sydde en blondebit sammen med en annen blondebit. Det var noe som var så tilfredsstillende med nettopp å lage en maske. Det er jo den ultimate overdrivelse å putte noe midt i fjeset.»Prosessen med å lage en maske starter med å lete etter materialer som interesserer henne, det kan like godt være et antikt klesplagg som en pompong eller en billig plastgjenstand. Hun skisserer ikke masken på forhånd, men bygger den opp med de materialene hun vil bruke, med inspirasjon fra blant annet filmer, fra kostymedrama til science fiction. Det kan ta fra én dag til flere år før hun anser en maske som ferdig.Hun syr og gjør alt arbeidet for hånd, og lager masker både som  selvstendige verk og som wearable art. Verkene hennes er sjangeroverskridende, i den forstand at de er kunsthåndverk og smykkekunst med trekk fra både scenografi og mote.
Jeg lager masker som autonome verk og som handlingsobjekter […]. For meg er masken et sted hvor forskjellige elementer samles i en situasjon. Verket er denne sted-situasjonen, ikke masker som tema, kategori eller form. Masken er et sted. Jeg ledes av de fantasmer som oppstår i prosessen og som ligger i materialene selv. Disse viser vei og informerer tingene jeg gjør. Masken er i like stor grad subjekt for andres projeksjon som min egen. Det er i dette rommet at objektet eksisterer og hvor jeg finner nye
I tillegg til at hun viser maskene på utstillinger, er de presentert i internasjonale kunst-, mote- og andre fagtidsskrifter som Vanity Fair, Vogue og Forbes. Hun har samarbeidet med Louis Vuitton og lager også masker på oppdrag. Flere norske og utenlandske sangere og kunstnere, som Erykah Badu, Beyoncé, Daphne Guinness, Anneli Drecker og Lisa Lie, har brukt maskene hennes i egne videoer og forestillinger.


== Utstillinger og presentasjoner ==


=== Separatutstillinger (utvalg) ===
2011 – Damselfrau, Doors Showcase, London. Debututstilling.
2015 – Damselfrau II, Idios. Dalston Pier, London.
2017 – Damselfrau III, Dalston Pier, London.
2018 – Damselfrau, Rake Visningsrom, Trondheim, Norge.
2019 – Damselfrau Nordenfjeldske Kunstindustrimuseum, Trondheim.


=== Gruppeutstillinger (utvalg) ===
2013 – Band of 11 Unlimited Bodies, London.
2013 – MoBA 13, Mode Biennale Arnhem, Holland.
2015/2016 – Fetishism in Fashion, kuratert av Li Edelkoort, Trapholt Museum, Danmark.
2018 – Deviations, Musee Bargoin, Clermont-Ferran, Frankrike.
2018 – Etnos – Faces da Diversidade, Santander Cultural, Porto Alegre, Brazil 2018.
2019 –  International Festival of extraordinary textiles, Musee Brasov, Brasov, Romania.
2019 – Etnos – Faces da Diversidade, Farol Santander, São Paulo, Brasil
2020 – Adornment, Albert van Abbehuis, Eindhoven, Nederland.


== Medlemskap og hedersbevisninger ==
Kennedy er medlem av organisasjonen Norske Kunsthåndverkere.

2019 – En av de utvalgte på VOGUEWORLD pushing boundaries: Vogues liste over 100 talentfulle individer som har et globalt potensial til å transformere stil, skjønnhet og kulturelle uttrykk.
2019 – En av Top 100 Wearable Art Designers on Instagram, utvalgt av Beautiful Bizarre Magazine.


== Referanser ==


== Kilder ==
«Maskerade». Dagbladet 20.11.2011, s. 29.
«Magnhild Kennedy». Norske Kunsthåndverkere. Besøkt 11. september 2019. 
Lambert, Matt (15. juli 2016). «In Conversation with Magnhild Kennedy | Art Jewelry Forum». artjewelryforum.org. Besøkt 11. september 2019. 
Bobb, Brooke (5. februar 2019). «Magnhild Kennedy’s Handmade Masks Are a Sight to Behold In The Crowded Instagram Space». Vogue (engelsk). Besøkt 11. september 2019. 


== Eksterne lenker ==
Offisielt nettsted 
(en) Damselfrau – kategori av bilder, video eller lyd på Commons 
Damselfraus Instagramkonto, med bilder av alle maskene  Besøkt 11. september 2019
«Fetishistic mask-making with Magnhild Kennedy». It’s Nice That. 27. juni 2019. Besøkt 11. september 2019. 
Wie, Marianne (23. februar 2019). «Hjemmet deres var tidligere lager for tyrkiske supermarkeder. Nå er det hjem og kontor.». smp.no (norsk nynorsk). Arkivert fra originalen 24. februar 2019. Besøkt 12. september 2019.